Document ID: 32006D0797

KOMISSION PÄÄTÖS,
tehty 22 päivänä marraskuuta 2006,
ammoniumsulfamaatin, heksakonatsolin, natriumtetratiokarbonaatin ja 8-hydroksikinoliinin sisällyttämättä jättämisestä neuvoston direktiivin 91/414/ETY liitteeseen I ja näitä tehoaineita sisältäville kasvinsuojeluaineille annettujen lupien peruuttamisesta
(tiedoksiannettu numerolla K(2006) 5535)
(ETA:n kannalta merkityksellinen teksti)
(2006/797/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY (1) ja erityisesti sen 8 artiklan 2 kohdan neljännen alakohdan,
sekä katsoo seuraavaa:
(1)
Direktiivin 91/414/ETY 8 artiklan 2 kohdassa säädetään, että jäsenvaltio voi 12 vuoden kuluessa kyseisen direktiivin tiedoksi antamisesta sallia, että markkinoille saatetaan kasvinsuojeluaineita, jotka sisältävät kyseisen direktiivin liitteeseen I kuulumattomia tehoaineita ja jotka ovat jo olleet markkinoilla kaksi vuotta direktiivin tiedoksi antamisen jälkeen, samalla kun kyseisiä tehoaineita tutkitaan asteittain työohjelman mukaisesti.
(2)
Komission asetuksissa (EY) N:o 451/2002 (2) ja (EY) N:o 1490/2002 (3) säädetään direktiivin 91/414/ETY 8 artiklan 2 kohdassa tarkoitetun työohjelman toisen ja kolmannen vaiheen täytäntöönpanoa koskevista yksityiskohtaisista säännöistä. Asiakirjojen täydellisyystarkastusta tai arviointia ei tehdä niiden tehoaineiden osalta, joita koskevia asetuksen mukaisia velvoitteita ilmoittaja ei ole täyttänyt. Ammoniumsulfamaatin, heksakonatsolin, natriumtiokarbonaatin ja 8-hydroksikinoliinin osalta ei ole toimitettu täydellistä asiakirja-aineistoa säädetyssä määräajassa. Tämän vuoksi ei ole osoitettu, että näitä tehoaineita sisältävät kasvinsuojeluaineet täyttävät ehdotetuissa käyttöyhteyksissä yleisesti direktiivin 91/414/ETY 5 artiklan 1 kohdan a ja b alakohdan vaatimukset. Näin ollen näitä tehoaineita ei pitäisi sisällyttää direktiivin 91/414/ETY liitteeseen I, ja jäsenvaltioiden olisi peruutettava kaikki näitä tehoaineita sisältäville kasvinsuojeluaineille annetut luvat.
(3)
Niiden tehoaineiden osalta, joita sisältävien kasvinsuojelutuotteiden markkinoilta poistamiseen jää vain lyhyt ennakkovaroitusaika, on kohtuullista myöntää lisäaikaa enintään 12 kuukautta olemassa olevien varastojen hävittämistä, varastointia, markkinoille saattamista ja käyttöä varten, jotta olemassa olevia varastoja käytetään enää yhdellä kasvukaudella. Niissä tapauksissa, joissa on säädetty pidemmästä ennakkovaroitusajasta, sitä voidaan lyhentää niin että se päättyy kasvukauden lopussa.
(4)
Komissio on yhdessä jäsenvaltioiden asiantuntijoiden kanssa arvioinut natriumtetratiokarbonaatista ja 8-hydroksikinoliinista esitetyt tiedot, joiden mukaan näiden tehoaineiden käyttöä on tarpeen jatkaa. Näissä olosuhteissa on sen vuoksi perusteltua säätää riskin minimointia varten määrätyin tiukoin edellytyksin pidemmästä nykyisten lupien peruuttamisajasta keskeisinä pidettyjen rajoitettujen käyttötarkoitusten osalta, joille ei tällä hetkellä näytä olevan saatavilla tehokkaita vaihtoehtoja.
(5)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Ammoniumsulfamaattia, heksakonatsolia, natriumtetratiokarbonaattia ja 8-hydroksikinoliinia ei sisällytetä direktiivin 91/414/ETY liitteeseen I.
2 artikla
Jäsenvaltioiden on varmistettava, että
a)
ammoniumsulfamaattia, heksakonatsolia, natriumtetratiokarbonaattia ja 8-hydroksikinoliinia sisältäviä kasvinsuojeluaineita koskevat luvat peruutetaan 22 päivään toukokuuta 2007 mennessä,
b)
23 päivästä marraskuuta 2006 alkaen ammoniumsulfaattia, heksakonatsolia, natriumtetratiokarbonaattia ja 8-hydroksikinoliinia sisältäville kasvinsuojeluaineille ei myönnetä lupia eikä lupia uusita direktiivin 91/414/ETY 8 artiklan 2 kohdassa säädetyn poikkeuksen mukaisesti.
3 artikla
1. Poiketen siitä, mitä edellä 2 artiklassa säädetään, tämän päätöksen liitteen sarakkeessa B luetellut jäsenvaltiot voivat pitää sarakkeessa A lueteltuja tehoaineita sisältävien kasvinsuojeluaineiden luvat voimassa sarakkeessa C lueteltuja käyttötarkoituksia varten enintään 31 päivään toukokuuta 2010 asti. Ensimmäisessä alakohdassa säädettyä poikkeusta soveltavien jäsenvaltioiden on varmistettava seuraavien edellytysten täyttyminen:
a)
käytön jatkaminen on sallittua ainoastaan, jos se ei vaikuta haitallisesti ihmisten tai eläinten terveyteen eikä kohtuuttomasti ympäristöön,
b)
22 päivän toukokuuta 2007 jälkeen edelleen markkinoilla olevat tällaiset kasvinsuojeluaineet merkitään uudelleen sen takaamiseksi, että ne vastaavat rajoitettuja käyttöedellytyksiä,
c)
mahdollisten riskien lieventämiseksi toteutetaan kaikki aiheelliset riskinhallintatoimenpiteet,
d)
näihin käyttötarkoituksiin pyritään vakavasti löytämään vaihtoehtoisia tuotteita.
2. Asianomaisten jäsenvaltioiden on ilmoitettava komissiolle 1 kohdan mukaisesti toteutetuista toimenpiteistä ja erityisesti a-d alakohdan perusteella toteutetuista toimista joka vuosi joulukuun 31 päivään mennessä.
4 artikla
Lisäajan, jonka jäsenvaltiot mahdollisesti myöntävät direktiivin 91/414/ETY 4 artiklan 6 kohdan mukaisesti, on oltava mahdollisimman lyhyt.
Jos luvat peruutetaan 2 artiklan mukaisesti viimeistään 22 päivänä toukokuuta 2007, lisäajan on päätyttävä viimeistään 22 päivänä toukokuuta 2008.
Jos luvat peruutetaan 3 artiklan 1 kohdan mukaisesti viimeistään 31 päivänä toukokuuta 2010, lisäajan on päätyttävä viimeistään 30 päivänä marraskuuta 2010.
5 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä marraskuuta 2006.

Labels: 3
6